Moleofhe o ema Kgoroba nokeng
Ntlhopheng yo o ikemetseng kwa Mogoditshane, Rre Richard Moleofhe, a re o tsere tshwetso ya go boela morago maitlamo a gagwe a go emela bontlhopheng jwa bopalamete jwa kgaolo ya Mogoditshane, go ema nokeng ntlhopheng wa Umbrella for Democratic Change, Rre Sedirwa Kgoroba. Rre Moleofhe o tlhalositse tshwetso ya gagwe mo phuthegong ya sepolitiki ya go rolela batlhophi ba kgaolo ya Mogoditshane ntlhopheng wa bopalamenete, Rre Kgoroba le bontlhopheng ba bokhanselara ba ferabobedi. Rre Moleofhe a re o boela morago tshwetso ya gagwe, morago ga go tsena phitlho ya moeteledipele wa pele wa BMD, Rre Gomolemo Motswaledi, koo a ileng a lemoga fa seemo sa polotiki ya Botswana se tlhoka tshwaragano ya diphathi tsa kganetso, ka jalo a solofetsa fa a tlaa dira gotlhe mo a ka go kgonang go ema nokeng phathi ya UDC mo kgaolong eo go fitlhelela phenyo. A re batlhophi ba kgaolo eo ba tshwanetse ba mo tsaya e le motho yo o nyoretsweng seemo se se tlhwaafetseng sa diphetogo tsa dipolotiki eseng maemo, a supa fa seo se tlhomamisiwa ke kgato ya go tlogela maemo a bosole a ne a sa ntse a ka bereka. A re jaanong o intshitse setlhabelo go tlhoafalela diphetogo tsa botshelo jwa sepolotiki. Le fa go ntse jalo, Rre Moleofe o tlhomamisitse fa a sa ntse a na le maikaelelo a go emela ditlhopho e le mokoko mo nngweng ya dikgaolwana tsa bokhanselara tsa kgaolo ya Mogoditshane. E rile a rola semmuso Rre Kgoroba le makhanselara a gagwe, moeteledipele wa UDC, Rre Duma Boko, a laela batho ba kgaolo ya Mogoditshane gore tshwetso ya go tlhomamisa gore Rre Kgoroba o fenya kgaolo e saletse bone. A re moeteledipele wa BMD wa pele, Rre Motswaledi, o weditse tiro ya gagwe ka go sega tema mme jaanong go saletse batlhophi go netefatsa gore ba fitlhelela se moeteledipele yoo a se simolotseng. Ntlhopheng wa kgaolo ya Borolong, Rre James Mathokgwane, o boleletse batlhophi fa BDP e sa tlhole e na le dikgang dipe tse e ka tsietsang ka tsone, mme a ba kopa go amogela diphetogo tsa UDC. Bokhutlo